Jehofa o ne a akantse ka setšhaba sa Iseraele dingwaga di feta 3 500 tse di fetileng fa a ne a raya Moshe a re: “Ba ntirele lefelo le le boitshepo.” (Ekesodo 25:8) Fa Jehofa a ne a bua ka tsela e kago eno e neng e tshwanetse go agiwa ka yone o ne a re: “Go ya ka sotlhe se ke se go bontshang [a bua le Moshe a le esi] e le sebopego sa motlaagana le sebopego sa dithoto tsotlhe tsa one, ke tsela e o [a raya setšhaba sotlhe] tla o dirang ka yone.” (Ekesodo 25:9) Morago ga moo Jehofa o ne a ba tlhalosetsa ka botlalo dithulaganyo tsa kafa kago eno ya lefelo le le boitshepo, mekgabisa ya teng le dilwana tse di mo go yone di neng di tshwanetse go nna ka gone. (Ekesodo 25:10–27:19) “Motlaagana” ono kana mogope e ne e tshwanetse go nna lefelo la kobamelo ya boammaaruri mo Baiseraeleng botlhe.